stanford-oval/wikipedia huggingface dataset:
Fallout: New Vegas
Lisäsisältö > Honest Hearts

Honest Hearts julkaistiin 17. toukokuuta 2011 Xbox 360:lle ja Windowsille ja 2. kesäkuuta 2011 PlayStation 3:lle. Lisäosassa pelihahmo lähtee kauppakaravaanin mukana kohti New Canaan -nimistä kaupunkia Utahissa. Zionin kansallispuiston läpi vaeltaessaan karavaani joutuu vihamielisen heimon hyökkäyksen kohteeksi, josta ainoastaan pelihahmo selviytyy hengissä. Pelihahmo huomaa olevansa keskellä kolmen alueella asuvan heimon välisiä sotia ja tapaa Dead Horses -heimoa johtavan Joshua Grahamin, Caesar’s Legionin entisen legaatin. Graham johti Legionin sotajoukkoja ensimmäisessä Hooverin padon taistelussa vuonna 2277 ja epäonnistui kukistamaan NCR:n joukot, jonka vuoksi Caesar karkotti Grahamin.
Lisäsisältö > Old World Blues

Old World Blues julkaistiin 19. heinäkuuta 2011. Lisäosassa pelihahmo kaapataan Big Mountain -nimiseen tutkimuslaitokseen, joka on rakennettu ennen ydinsotaa lähinnä sotilasteknologian tarpeita varten. Pelihahmon kaapanneet viisi tiedemiestä ovat korvanneet ikääntyneet kehonsa mekaanisilla laitteilla pysyäkseen hengissä. Tiedemiehet pyytävät pelihahmolta apua yhteisen vihollisensa tohtori Mobiuksen kukistamiseen, ja pelaaja voi päättää asettuuko heidän puolelleen vai kääntyykö näitä vastaan.
Lisäsisältö > Lonesome Road

Lonesome Road julkaistiin 20. syyskuuta 2011. Lisäosassa pelihahmoon ottaa yhteyttä Ulysses-niminen hahmo, joka on entinen legioonalainen ja toiminut pelihahmon tavoin Mojave Expressin kuriirina. Ulysseksesta löytyy useita viittauksia jo pääpelin puolelta. Ulysses aikoo laukaista ohjussiiloihin ydinsodan jäljiltä käyttämättömiksi jääneet ydinohjukset sekä NCR:n että Legionin alueille. Pelaaja voi päättää estääkö ohjusten laukaisun, laukaiseeko ohjukset molempia tai vaihtoehtoisesti vain toista valitsemaansa ryhmittymää vastaan. Päätös vaikuttaa luonnollisesti pelaajan maineeseen ryhmittymien silmissä.
Lisäsisältö > Gun Runners’ Arsenal ja Courier’s Stash

27. syyskuuta 2011 julkaistiin Gun Runner’s Arsenal- ja Courier’s Stash -lisäosat, jotka sisältävät uusia aseita ja varusteita pelihahmon käyttöön. Courier’s Stashin mukana on kaikki bonussisältö (”Caravan Pack”, ”Classic Pack”, ”Mercenary Pack” ja ”Tribal Pack”), jonka sai aiemmin ainoastaan ennakkotilaamalla pelin valitulta jälleenmyyjältä.
Kehitys

Bethesda Softworks ja osittain entisestä, kaksi ensimmäistä Fallout-peliä kehittäneestä Black Isle Studiosista koostuva Obsidian Entertainment alkoivat keskustella uuden Fallout-pelin kehittämisestä vuosina 2008–2009, Fallout 3:n ilmestyttyä. Pelistä ei alun perinkään ollut tarkoitus tulla suoraa jatko-osaa, vaan pikemminkin Grand Theft Auto: Vice Cityn ja Grand Theft Auto: San Andreasin kaltainen, aiemman pelin (edellä mainittujen tapauksessa Grand Theft Auto III) pohjalta kehitetty, oma itsenäinen pelikokonaisuutensa. Pelin tapahtumapaikaksi valikoitui nopeasti Las Vegas, sillä molemmat Black Isle Studiosin kehittämät Fallout-pelit olivat sijoittuneet Yhdysvaltojen länsirannikolle ja Bethesdan uusi Fallout 3 puolestaan itärannikolle. Obsidian halusi siten säilyttää yhteyden pelisarjan kahteen ensimmäiseen osaan. Kun Obsidian ensimmäistä kertaa esitteli ideansa uudesta pelistä Bethesdalle, sen nimeksi oli tarkoitus tulla Fallout: Sin City. Nimeksi vaihtui hyvin nopeasti Fallout: Vegas, ja sittemmin se muotoutui lopulliseen muotoonsa Fallout: New Vegas.
Osa kehitysideoista otettiin Black Isle Studiosin keskeytetystä, Van Buren -työnimellä tunnetusta projektista, josta oli tarkoitus tulla Fallout 3. Pelin kehitys keskeytyi, kun Interplay Entertainment meni vararikkoon ja lakkautti Black Isle Studiosin. Tämän jälkeen Fallout-pelisarjan oikeudet myytiin Bethesda Softworksille, joka kehitti lopullisen Fallout 3:n täysin puhtaalta pöydältä. Esimerkiksi Caesar’s Legion oli ideoitu esiintymään uhkaavana ryhmittymänä jo Van Burenissa.
Peli kehitettiin valmiiksi vain 18 kuukaudessa, jota on pidetty poikkeuksellisen lyhyenä aikana pelin laajuuteen ja sisältöön nähden. Osin nopeaan kehitysaikatauluun vaikutti se, että pelissä käytettiin suoraan Fallout 3:sta lainattua pelimoottoria. Siihen tehtiin ainoastaan pieniä parannuksia renderöintiin ja grafiikkaominaisuuksiin. Pelistä oli alun perin tarkoitus tulla lopullista laajempi, mutta ajanpuutteen vuoksi osa suunnitellusta sisällöstä jouduttiin jättämään pois lopullisesta versiosta. Esimerkiksi pelissä esiintyvästä Vegasin Stripistä oli tarkoitus tulla laajempi. Ohjaaja Josh Sawyerin mukaan peliin oli myös tarkoitus sisällyttää enemmän Legionin hallitsemia alueita, joita pelaaja olisi voinut tutkia. Lisäksi pelaajan olisi ollut tarkoitus pystyä jatkamaan pelaamista pääjuonen suorittamisen jälkeen ja nähdä valitsemansa loppuratkaisun vaikutukset pelimaailmaan, mutta julkaisuversiossa peli päättyy lopputeksteihin. Modaajat ovat onnistuneet palauttamaan osan poistetusta sisällöstä.
Julkaisu ja markkinointi

Pelin ensimmäinen traileri julkaistiin 4. helmikuuta 2010. Toinen traileri esiteltiin kesäkuussa E3-messuilla.
Kesäkuussa Bethesda ilmoitti tehneensä ennakkotilaustarjouksia useiden jälleenmyyjien kanssa. Nämä olivat GameStopin ”Classic Pack”, Amazonin ”Tribal Pack”, Wal-Martin ”Caravan Pack” ja Best Buyn ”Mercenary Pack”. Jokainen näistä sisältää erilaisia uusia aseita ja varusteita pelihahmon käyttöön.
Pelistä julkaistiin myös Collector’s Edition -versio, joka sisältää pelin teeman mukaiset pelimerkit ja korttipakan, pelin tapahtumiin liittyvän sarjakuvan sekä pelin kehityksestä kertovan DVD-dokumentin.
Pelin julkaisun jälkeen uutisoitiin, että peli olisi tarvinnut Metacritic-arvosanan, joka on 85/100 tai parempi saadakseen merkittävän bonus-maksun Bethesda Softworksilta pelin kehittämisestä. Peli jäi pisteen päähän 84:een. Yhtiö oli talousvaikeuksissa kunnes Pillars of Eternity -pelin Kickstarter-rahoitus onnistui.
Vastaanotto

Vaikka arvostelijat totesivatkin New Vegasin julkaisuversion olevan täynnä ohjelmointivirheitä, peli on saanut pääasiallisesti myönteisiä arvioita. Jo ennen pelin julkaisua Euroopan markkinoille siihen oli tehty useampi virheitä korjaava hätäpäivitys. Kansainvälistä arvostelumenestystä mittaavalla Metacritic-sivustolla New Vegasin Windows-version valikoitujen arvostelujen keskiarvoksi on laskettu 84 prosenttia. Peliä on erityisesti kehuttu siitä, että se antaa pelaajalle erittäin paljon valinnanvapauksia ja erilaisia tapoja suorittaa tehtäviä haluamallaan tavalla. Kiitosta on saanut myös sivutehtävien ja tutkittavissa olevien alueiden paljous.
Peli on voittanut vuonna 2011 Golden Joystick Awards -palkinnon RPG of the Year -kategoriassa.
Ääninäyttelijät

Pelin ääninäyttelijät:
| 0 | 1 | 2 |
| --- | --- | --- |
|   Matthew Perry   | … |   Benny   |
|   Wayne Newton   | … |   Mr. New Vegas   |
|   Kris Kristofferson   | … |   Chief Hanlon   |
|   Ron Perlman   | … |   kertoja    |
|   Zachary Levi   | … |   Arcade Israel Gannon   |
|   William Sadler   | … |   Victor   |
|   Rene Auberjonois   | … |   Robert Edwin House, Mr. House   |
|   Michael Dorn   | … |   Marcus   |
|   Danny Trejo   | … |   Raul Alfonso Tejada   |
|   John Doman   | … |   Caesar   |
|   Felicia Day   | … |   Veronica Renata Santangelo   |
|   Dave Foley   | … |   Yes Man   |
|   Rob Corddry   | … |   Billy Knight   |
|   Michael Hogan   | … |   Doc Mitchell   |
|   Alex Rocco   | … |   Big Sal   |
Modit

Kuten useimmilla Bethesda Softworksin julkaisemilla peleillä, Fallout: New Vegasilla on erittäin laaja modausyhteisö,[lähde? ] ja peliin on kehitetty useita laajoja ja tunnettuja modeja, joista suurimmat muodostavat jopa epävirallisia kampanjoita olemassa olevan pelin sisään.
Modit > J.E. Sawyer’s mod

Pelin ohjaaja Joshua Sawyer julkaisi joulukuussa 2011 epävirallisen päivityksen pelin Windows-versiolle. Modi tuo peliin lukuisia pieniä muutoksia, jotka oli alun perin tarkoitus sisällyttää peliin. Niitä ei kuitenkaan koskaan julkaistu virallisen päivityksen kautta. Monet muutokset tekevät pelaamisesta hieman haastavampaa, kuten esimerkiksi pienempi pelihahmon kantokyky ja hitaampi kokemuspisteiden ansaitseminen.
Modit > Tale of Two Wastelands

Tale of Two Wastelands (TTW) on modi, joka yhdistää Fallout 3:n kaikkine lisäosineen Fallout: New Vegasiin. Pelaaja voi vapaasti matkustaa näiden kahden pelin maailmojen välillä ja eteneminen molemmissa peleissä tallentuu samalle tiedostolle. Modi vaatii toimiakseen sekä Fallout 3:n että New Vegasin asennettuna pelaajan tietokoneelle.[lähde? ]
Modit > Fallout: New California

Fallout: New California (tunnettiin kehitysvaiheessa nimellä Project Brazil) on erittäin laaja modi, joka luo kokonaan uuden kampanjan itse pelin kampanjan rinnalle. Kampanja alkaa siitä, että pelaaja on Vault 18 -nimisen ydinsuojan asukas ja voittaa Vaultin jalkapallokilpailun. Siitä peli etenee pelaajan valinnan mukaan jaksoittain joko syrjäytyneenä nörttinä tai suosittuna urheilijana. Valinta vaikuttaa hahmon ominaisuuksiin ja taitoihin. Myöhemmin selviää, että Vault 18 onkin Enclaven eli Yhdysvaltain hallituksen koe. Pelaaja pakotetaan lähtemään holvista ulkomaailmaan, jossa peli etenee noudatellen avoimen pelimaailman pelitapaa.
Fallout: New California on yksi Fallout: New Vegasin suosituimmista modeista.[lähde? ] Siitä on yritetty tehdä mahdollisimman samankaltainen kuin kahdesta ensimmäisestä Fallout-pelistä.
Aiheesta muualla

Kuvia tai muita tiedostoja aiheesta Fallout: New Vegas Wikimedia Commonsissa
Fallout: New Vegas MobyGamesissa (englanniksi)
Fallout: New Vegas VGMdb-sivustolla (englanniksi)
Fallout: New Vegas Internet Movie Databasessa (englanniksi)
Fallout: New Vegas Fallout Wiki. (englanniksi)
Fallout-pelisarja
| --- | --- |
Pääsarjan pelit:   Fallout  Fallout 2  Fallout 3  Fallout: New Vegas  Fallout 4 
Spin-offit:   Fallout Tactics: Brotherhood of Steel  Fallout: Brotherhood of Steel  Fallout 76 
Keskeytetyt:   Van Buren  Fallout: Brotherhood of Steel 2  Fallout Online 
Mobiilipelit:   Fallout Shelter 
Miniatyyripelit:   Fallout: Warfare 
Pelin Collector’s Edition -version kotelo.
Golftermit

Golftermit ovat golfissa vakiintuneita, usein englanninkielisiä sanoja ja sanontoja, joita käytetään säännöissä, harrastajien keskuudessa ja lehdissä. Osa sanoista on alkanut jo suomentua. Ohessa yleisimpiä sanoja ja käsitteitä.
Lyöntien määrä > Hole in one, holari

Hole in one tai Hole-in-one tarkoittaa pallon lyömistä yhdellä lyönnillä sisään reikään.
Hole-in-onet ovat tavallisimpia par 3 -rei´illä, joissa lyönnin pituudeksi tulee kentästä riippuen 80–220 metriä. Myös par 4 -rei'illä on tehty hole-in-oneja, mutta ne ovat huomattavasti harvinaisempia, sillä tavallinen pelaaja ei välttämättä saa palloa yhdellä lyönnillä tarpeeksi pitkälle – 220–430 metriin.
Sponsoroiduissa golfturnauksissa hole-in-oneista palkitaan usein erillisellä palkinnolla. Palkinnot liittyvät usein turnauksen järjestäjään tai sponsoriin. Vuonna 2014 XCOR Space Expeditionsin sponsoroimassa KLM Open -turnauksessa ammattilaisgolfari Andy Sullivan palkittiin avaruusmatkalla hänen tehtyään hole-in-onen.
Lyöntien määrä > Albatrossi

Albatrossi tarkoittaa kolme alle parin, eli pelaaja on saanut pelattuaan yksittäisen väylän tulokseksi kolme lyöntiä alle sille määritellyn ihannetuloksen. Par-5 -väylällä se tarkoittaisi 2 lyöntiä.
Lyöntien määrä > Eagle

Eagle tarkoittaa kaksi alle parin, eli pelaaja on saanut pelattuaan yksittäisen väylän tulokseksi kaksi lyöntiä alle sille määritellyn ihannetuloksen. Par-5 -väylällä se tarkoittaisi 3 lyöntiä.
Lyöntien määrä > Birdie

Birdie tarkoittaa yksi alle parin, eli pelaaja on saanut pelattuaan yksittäisen väylän tulokseksi yhden lyönnin alle sille määritellyn ihannetuloksen. Par-5 -väylällä se tarkoittaisi 4 lyöntiä.
Lyöntien määrä > Par, Par-3, Par-4, Par-5

Par on lyöntimäärä, jolla taitavan pelaajan tulisi kyetä pelaamaan tietty reikä tai kenttä hyvissä olosuhteissa. Par on usein määritelty kentän tai reiän "ihannetulokseksi". Golfkentällä on yleensä 4 kappaletta par-3 -väyliä, 10 par-4 -väylää ja 4 par-5 -väylää eli yleensä koko kentän par-tulos on 72.
Par on määritelty kentän suunnittelun yhteydessä yleensä siten, että väylän pituus on jaettu maksimissaan noin 180 m lyönteihin ja kahteen puttiin. Tällöin esimerkiksi 340 metriä pitkällä (par-4) väylällä kentän suunnittelutavoitteena on lyödä avauslyönti, lähestymislyönti ja kaksi puttia.
Lyöntien määrä > Bogi, Bogey

Bogi tarkoittaa yksi yli parin, eli pelaaja on saanut pelattuaan yksittäisen väylän tulokseksi yhden lyönnin yli sille määritellyn ihannetuloksen. Par-5 -väylällä se tarkoittaisi 6 lyöntiä.
Lyöntien määrä > Tuplabogi

Tuplabogi tarkoittaa kaksi yli parin, eli pelaaja on saanut pelattuaan yksittäisen väylän tulokseksi kaksi lyöntiä yli sille määritellyn ihannetuloksen. Par-5 -väylällä se tarkoittaisi 7 lyöntiä.
Yleisiä

Fore: Varoitushuuto.
Greenfee: Pelimaksu, yhden golf-kierroksen hinta.
Grippi: Mailan kuminen kädensija, myös ote mailasta.
Honour: Ensimmäisellä pelaajalla, joka lyö tii-paikalta, sanotaan olevan "onööri". (määritelmä säännöissä)
Pro: Golfammattilainen, joko pelaaja tai opettaja.
Singeli: Pelaajan tasoitus on alle 9,4. Tämä on ensimmäinen luku, joka pyöristetään alaspäin yksinumeroiseksi luvuksi. Tästä nimitys singeli, joka tulee englanninkielisestä termistä "single digit"
Slope: Kentän vaikeutta kuvaava luku. Luvun perusteella lasketaan pelaajan pelitasoitus pelattavaa kenttää varten.
Tasoitus: Pelaajan saamat ylimääräiset lyönnit kentän ihannetuloksen päälle. Kuvaa pelaajan hyvänä päivänä pelaamaa tulosta.
Tii: Palloa avauslyönnissä kannatteleva puu-/muovitikku.
Duffi: Maila osuu ensin maahan ja vasta sitten palloon.
Kenttä

Bunkkeri, bunker: Hiekkakuoppa eli -este kentällä.
Dogleg: L-kirjaimen muotoinen väylä. (vrt. koiran takajalan muoto)
Foregriini, foregreen: Viheriötä ympäröivä alue, jossa ruoho on jätetty hieman viheriötä pitemmäksi.
Griini, green: Lyhimmäksi leikattu alue golfkentällä, sijaitsee reiän ympärillä, yleensä 2–4mm pitkää nurmea.
Outti, out of bounds: Kentän rajat, josta ei saa pelata.
Raffi, rough: Väylän lyhyeksi leikatun alueen ulkopuolinen alue, jossa nurmi on pidempää kuin väylällä.
Lyönti

Svingi: Svingiksi kutsutaan itse heilahdusta eli koko liikerataa alkutilanteesta eli alkuasennosta, loppuasentoon viedystä liikkeestä.
Draivi: Aloituslyönti puu-1 -mailalla.
Putti: Puttimailalla, putterilla maata myöten lyötävä lyönti.
Chippi: Mailalla suoritettu lyhyt lyönti, esim. alle 30 metristä.
Duffi: Maila osuu maahan ennen palloa, jolloin lyönnistä häviää tehoa, duffaa.
Toppi: Maila osuu vain pallon ylälaitaan aiheuttaen huonon lyönnin, joka yleensä pomppaa hieman ja vierii lyhyen matkan.
Kylkiosuma: Palloon osutaan mailan ulko- tai sisälaidalla.
Soketti: Palloon osutaan mailan varren ja lavan liittymäkohdalla ja pallo lähtee pelisuuntaan nähden sivulle.
Pelimuodot

Scratch: Ilman tasoitusta pelattava kilpailu.
Pistebogi, pistebogey: Lyöntimäärä muutetaan pisteiksi siten, että tavoitetuloksesta saa 2 pistettä.
Lyöntipeli: Kilpailumuoto, jossa lasketaan kaikki lyönnit yhteen, pelataan siis kaikkia kilpailuun osallistuvia vastaan.
Reikäpeli: Kahden pelaajan välinen kilpailu. Pelataan reikäkohtainen kilpailu, jossa lasketaan kuinka monta reikää on johdossa tai häviöllä. Ottelu päättyy, kun toinen pelaajista ei voi voittaa enää niin montaa väylää, kuin on reikiä pelaamatta. Yleensä reikäpelit pelaataan muun muassa tenniksestä tutusta kaaviojärjestelmällä.
Scramble: Yleensä kahden tai kolmen pelaajan joukkue, jossa kaikki lyövät avauslyönnin ja tämän jälkeen valitsevat mielestään mieluisimman pallon jolta jatkaa, josta kaikki lyövät ja sama toistuu edelleen.
Lyönnin suunta

Hukki, hook: Lyönti, joka lähtee suoraan kohteeseen, mutta kiertyy vahvasti kohteesta vasemmalle (oikealta puolelta lyövällä pelaajalla).
Draw: Lyönti, joka yleensä tarkoituksellisesti lyödään kohteen oikealle puolelle, josta se kiertyy kohteeseen (oikealta puolelta lyövällä pelaajalla).
Slice, slaissi: Lyönti, joka lähtee suoraan kohteeseen, mutta kiertyy vahvasti kohteesta oikealle (oikealta puolelta lyövällä pelaajalla).
Fade, feidi: Lyönti, joka yleensä tarkoituksellisesti lyödään kohteen vasemmalle puolelle, josta se kiertyy kohteeseen (oikealta puolelta lyövällä pelaajalla).
Feodosi Humenjuk

| Feodosi Humenjuk> Henkilötiedot |
| --- | --- |
Syntynyt: 6. syyskuuta 1941 (ikä 83) Rybtšyntsi, Vinnytsjan alue, Ukrainan SNT
Ammatti:  kuvataiteilija
Taiteilija
Ala:  maalaustaide, grafiikka
Feodosi Humenjuk, ukr. Феодосій Гуменюк, (6. syyskuuta 1941 Rybtšyntsi, Vinnytsjan alue, Ukrainan SNT) on ukrainalainen taidemaalari ja taidegraafikko.
Humenjuk valmistui Dnipropetrovskin taidekoulusta ja Leningradin kuvanveisto-, arkkitehtuuri- ja maalausoppilaitoksesta. Hän osallistui 1974 Leningradissa epäviralliseen taidenäyttelyyn, ja seuraavana vuonna hän ja Volodymyr Makarenko järjestivät ensimmäisen ukrainalaisen epävirallisen taiteen näyttelyn moskovalaisessa yksityisasunnossa. Mukana oli myös Volodymyr Strelnikovin ja Vitali Sazonovin maalauksia. Humenjuk erotettiin Neuvostoliiton taiteilijaliitosta, ja hänet karkotettiin Dnipropetrovskiin. Matkailijat olivat vieneet hänen teoksiaan mukanaan Neuvostoliitosta, ja niitä oli esillä ilman hänen lupaansa useana vuonna Kanadassa Torontossa. Humenjuk asettui uudestaan 1983 Leningradiin ja sai vuosikymmenen lopulla pitää näyttelyjä ulkomailla Torontossa ja Pariisissa. Kun hän palasi Ukrainaan 1992, hänelle myönnettiin Taras Ševtšenkon palkinto. Hän on ollut vuodesta 1993 opettajana Taiteen ja arkkitehtuurin kansallisessa akatemiassa, vuodesta 2000 professorina.
Humenjukin teemat ovat historiallisia ja uskonnollisia, ja hän käyttää niiden esittämiseen erilaisia symboleja. Ne ilmentävät rakkautta Ukrainaan ja sen historiaan. Humenjukin tuotanto on muodoltaan sukua Myh'ailo Boitšukin monumentalistiselle tyylille, jossa yhdistyvät muinaisen Bysantin taiteen perinteet kansantaiteeseen ja moderneihin länsimaisiin tyyleihin. Hän on vaikuttanut voimakkaasti Ukrainan taiteen kehitykseen. Luettelo hänen tuotannostaan on ilmestynyt Kiovassa 1995.
Aiheesta muualla

The Art of Feodosiy Humeniuk Cambridge University Library
Fallout: Brotherhood of Steel

| Fallout: Brotherhood of Steel |
| --- | --- |

Kehittäjä:  Interplay Entertainment
Julkaisija:  Interplay Entertainment
Säveltäjä:  Craig Stuart Garfinkle Devin Townsend Matt Gruber
Pelisarja:  Fallout
Julkaistu:  NA 14. tammikuuta 2004 EU 2. huhtikuuta 2004 JP 28. huhtikuuta 2005
Lajityyppi:  toimintaroolipeli
Pelimuoto:  yksinpeli, moninpeli
Ikäluokitus:  PEGI: 16 ESRB: M  Virheellinen ESRB-arvo
Alusta:  PlayStation 2, Xbox
Jakelumuoto:  DVD
Lisää peliartikkeleitaVideopelien teemasivulla
Infobox OK   : 
Fallout: Brotherhood of Steel (lyhyemmin BoS) on Interplayn julkaisema ja kehittämä toimintaroolipeli. Peli julkaistiin Xboxille ja PlayStation 2:lle 13. tammikuuta 2004. BoS on neljäs Fallout-pelisarjan peli ja ensimmäinen, joka julkaistiin ainoastaan konsoleille. Pelissä seurataan Brotherhood of Steel -järjestön tulokkaan seikkailuja. Yleisesti ottaen peli ei ole kovin suosittu Fallout-konkareiden keskuudessa.
Pelin tarina

Fallout: Brotherhood of Steel -pelissä seurataan uuden tulokkaan ensimmäistä tehtävää, jossa hänen pitää löytää kadonneet Brotherhoodin paladiinit, joiden uskotaan olevan kaupungissa nimeltä Carbon. Pelaajan selvitettyä tiensä ulos skorpioneja täynnä olevasta varastorakennuksesta häntä kehotetaan menemään kraatteriin, joka sijaitsee kaupungin ulkopuolella. Päästyään perille pelaajalle käy ilmi, että Carbonin pormestari oli myynyt kaupungin rosvoille. Pelaajan ja pormestarin välinen taistelu alkaa, ja pelaajan tapettua tämän, pelaaja palaa takaisin kaupunkiin, joka on ryöstäjien hyökkäyksen kohteena. Kaupungin asukkaat, jotka piileskelevät varastorakennuksessa, pyytävät pelaajaa pelastamaan heidät. Tähän ryhtyäkseen, pelaajan pitää puhdistaa kaupunki ryöstäjistä ja tappaa näiden johtaja. Vault Dwellerin, Falloutin päähenkilön avulla pelaaja lähtee matkaan kohti Losin kaupunkia. Losissa etsiessään mutantteja, pelaaja törmää Church of the Lost -kulttiin. Brotherhoodin paladiini Rhombus pyytää pelaajaa tappamaan kyseisen kultin johtajan, Blaken. Tapettuaan Blaken pelaaja saa avaimen takaisin kuolleelta kultin johtajalta. Pelaaja saattaa Rhombuksen kirkkoon, jossa ghoulit tappavat hänet lähes heti sen jälkeen, kun hän on antanut pelaajalle avainkortin. Tämän jälkeen pelaaja löytää piilotetun holvin, josta hän löytää mutanttiarmeijan rippeitä. Pelaajan tapellessa mutanttikenraali Attista vastaan hän päätyy tajuttomaksi ja hänet jätetään kuolemaan. Holvin ihmisasukkaiden avulla pelaaja virkoaa ja menee sisään holvin raunioihin etsimään Attista, joka on mutatoitunut entistä suuremmaksi. Pelaaja taistelee tiensä tietokoneterminaaliin, jolla holvin voi tuhota. Tämän tehtyään pelaajan pitää juosta monorail-junaan, jonka avulla hän ehtii pakoon holvin räjähdykseltä.
Pelaaminen

Fallout: Brotherhood of Steel paikantuu aina yhteen paikkaan kerralla; pelaaja ei voi palata aiemmille käymilleen alueille, eikä voi mennä uusille alueille ennen kuin juoni on edennyt tarpeeksi. Pelissä on 50 erilaista karttaa tai aluetta, joiden koot vaihtelevat paljon.
Fallout: Brotherhood of Steelissä on kaiken kaikkiaan 51 eri asetta. Pelissä on neljä asetta, joita voi käyttää kahdestaan, viisi liekkiasetta, seitsemän energia-asetta, kuusi teräasetta ja 11 tylppää asetta, 24 erilaista ampuma-asetta, kahdeksan räjähteisiin pohjautuvaa asetta ja seitsemän kotitekoista asetta. Osa äskeisistä aseista ovat päälläkkäisiä, esimerkiksi kotitekoinen laser-pistooli on kotitekoinen, energia- ja ampuma-ase.